DA Den Europæiske Unions Tidende C 125/19

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 125/10

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»MONTORO-ADAMUZ«

EF-Nr.: ES-PDO-0005-0658-08.11.2007

BGB ( ) BOB ( X )

1. Betegnelse:

»Montoro-Adamuz«

2. Medlemsstat eller tredjeland:

Spanien

3. Beskrivelse af landbrugsproduktet eller fødevaren:

3.1. Produkttype:

Kategori 1.5. Fedtstoffer (smør, margarine, olier, m.m.)

3.2. Beskrivelse af produktet med betegnelsen i punkt 1:

Ekstra jomfru olivenolie udvundet af følgende sorter af Olea Europea L.: Nevadillo Negro, Picual, Lechín de Sevilla, Picudo og Carrasqueño de la Sierra. Den lokale sort Navadillo Negro, når den udgør over 10 % af olivenolien, og sorten Picual betragtes som de vigtigste sorter, da de udgør mere end 98 % af olieblandingen.

Ekstraktionen sker kun ved mekaniske eller fysiske fremgangsmåder, som ikke ændrer olien, men bevarer smagen, aromaen og karakteristikaene ved olivene.

Olierne har følgende fysiske og kemiske karakteristika:

Syregrad Højst 0,5 % Fugtighed Højst 0,1 % Peroxidtal Højst 20 mEq. O2/kg K270 (absobtion 270 nm) Højst 0,18 Samlede indhold af polyfenoler (2) (ppm) Mindst 700 ppm K225 (bitterhed) Mindst 0,3 Voks Højst 150 mg pr. kg fedt Stabilitet Mindst 80 (timer ved 100 °C)





Fedtsyresammensætning





A. Myristinsyre C14:0 ≤ 0,05 % A. Palmitinsyre C16:0 9,5-12,5 % A. Palmitoleinsyre C16:1 0,3-3,5 % A. Heptadecansyre C17:0 ≤ 0,1 % A. Heptadecansyre C17:1 ≤ 0,1 % A. Stearinsyre C18:0 2,2-4,0 % A. Oliesyre C18:1 > 78 % A. Linolsyre C18:2 3,5-7,5 % A. Linolensyre C18:3 ≤ 1 % A. Arachinsyre C20:0 ≤ 0,6 % A. Gadoleinsyre C20:0 ≤ 0,4 % A. Behensyre C22:0 ≤ 0,1 % A. Lignocerinsyre C24:0 ≤ 0,1 %

Med udgangspunkt i de organoleptiske egenskaber kan »Montoro-Adamuz« betragtes som en olie med stor aromatisk kompleksitet. Medianen for egenskaben frugtagtig er > 4, hvor de positive egenskaber er »frugtagtig smag af oliven«, »grønne blade« og »andre modne frugter«.

Organoleptiske egenskaber Medianen for egenskaben frugtagtig Over 4 Medianen for bitterhed 2,0-6,5 Medianen for skarphed 1,5-6,5 Medianen for mangler Lig 0

De særlige egenskaber, som kendetegner »Montoro-Adamuz«, skyldes det høje samlede indhold af polyfenoler på over 700 ppm, som giver olien dens karakteristiske bitterhed, og den høje kemiske stabilitet over for oxidation, som har gjort olien værdsat lige fra tidernes morgen.

3.3. Råvarer (kun for forarbejdede produkter):

Ikke relevant

3.4. Foder (kun for produkter af animalsk oprindelse):

Ikke relevant

3.5. Specifikke etaper af produktionen, som skal finde sted i det afgrænsede geografiske område:

Fremstillingen af oliven og bearbejdelsen af produktet sker inden for det geografiske område beskrevet i punkt 4.

3.6. Særlige regler vedrørende udskæring, rivning eller emballering osv.:

Olien emballeres i beholdere egnet til fødevarer af glas, stål eller keramik. Kontrolrådet kan udnævne andre materialer til emballering, hvis disse er inaktive, og hvis de ikke skader farven eller oliens visuelle aspekt, eller hvis de opfylder markedsbetingelserne og/eller bestemmelserne i tredjelande.

3.7. Specifikke mærkningsregler:

Denominación de Origen Protegida »Montoro-Adamuz« (beskyttet oprindelsesbetegnelse) skal være anført på såvel etiketter som på nummererede kontroletiketter. Emballeringens mærkning skal også forsynes med logoet for Denominación de Origen Protegida »Montoro-Adamuz«.

4. Præcis afgrænsning af det geografiske område:

Det geografiske område for produktet »Montoro-Adamuz« omfatter landbrugsområdet Sierra i provinsen Cordoba. I syd grænser området op til floden Guadalquivir og i nord til Valle de los Pedroches, i øst til Sierra de Andujar i provinsen Jaén og i vest til Sierra Norte i Sevilla.

Det afgrænsede geografiske område omfatter følgende kommuner i provinsen Cordoba: Montoro, Adamuz, Espiel, Hornachuelos, Obejo, Villaharta, Villanueva del Rey og Villaviciosa de Córdoba.

5. Tilknytning til det geografiske område:

5.1. Det geografiske områdes egenart:

Det afgrænsede geografiske område omfatter Andalusiens unikke olivenlund, som ligger på palæozoisk jord bestående af granit, skiffer, kvartsit og diorit med en sur pH-værdi på mellem 5 og 5,6 og et tyndt jordlag, hvorimod resten af olivenlundene i Sydspanien vokser på basisk kalkjord.

Området ligger i bjergmassivet Sierra Morenasom og er en form- og strukturenhed af palæozoisk jord, hvor grænsen mod syd går ved floden Guadalquivir, som er en tektonisk spalte, der afgrænser de andalusiske bjergkæder (Cordilleras Béticas) på Den Iberiske Halvø.

Temperaturforholdene er karakteriseret ved en markant kontrast mellem den varme sommerperiode og den kolde vinterperiode med den højeste gennemsnitlige temperatur for januar på omkring 13 °C og for juli på omkring 35 °C og en gennemsnitlig minimumstemperatur for januar på 3 °C og for juli på 18 °C, hvorved temperaturudsvingerne ligger på 19 °C. Nedbøren er begrænset og omfatter årligt mellem 600-700 mm, som hovedsaglig falder om vinteren og om foråret. Området ligger på en sydvendt bjergskråning med stejle klipper og en gennemsnitshøjde på 425 meter. Området udsættes for et højt antal solskinstimer på mellem 2 800 og 3 000 timer om året.

Disse jordbrugsforhold, et højt årligt PET på mellem 800-900 mm og de i gennemsnittet stejle skråninger i området på omkring 23 % skaber en høj erosion og dermed et tyndt jordlag, hvilket øger vandmanglen hos oliventræerne om sommeren og om efteråret.

Det geografiske områdes egenart har udviklet den lokale sort Navadillo Negro, som er fuldkommen tilpasset det ekstreme miljø, da den har en stor modstandstyrke over for tørke og det tynde jordlag (en hårdfør sort). Sorten findes på områdets plantager i form af gamle oliventræer, hvor den udgør op til 20 % af arealerne med oliven.

5.2. Produktets egenart:

De særlige egenskaber, som kendetegner »Montoro-Adamuz«, skyldes det høje samlede indhold af polyfenoler på over 700 ppm, hvilket giver olien dens karakteristiske bitterhed (K225 på mindst 0,3) og den høje kemiske stabilitet over for oxidation (mindst 80 timer ved 100 °C).

De organoleptiske egenskaber »frugtagtig smag af oliven« og »grønne blade« er intensive, og egenskaben frugtagtig er over 4.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Det høje indhold af fenolforbindelser i olierne »Montoro-Adamuz« på over 700 ppm er direkte forbundet med indholdet af sorten Navadillo Negro, de ekstreme landbrugs- og klimavilkår, som skaber fysiologisk stress hos oliventræet, og den tidlige høst af olivene.

Blandingen, hovedsagelig af Picual og Nevadillo Negro i varierende forhold, er unik og enestående for olierne Montoro-Adamuz, idet disse adskiller sig fra andre ved det høje indhold af fenoler, som giver dem en bitter og skarp egenskab og gode bevaringsegenskaber, som gør, at de er blevet værdsat lige fra tidernes morgen.

Det ekstreme Middelhavsklima med de høje gennemsnitstemperaturer og det stærke solskin, den begrænsede og stærkt sæsonbestemte regn samt et højt årligt PET på mellem 800-900 mm medfører oliventræernes betydelige vandmangel, som øges af områdets jordbundsforhold: syrlig jord, stejle skråninger, et tyndt, stenet jordlag med lav fertilitet ovenpå sure materialer. Alt dette medfører fysiologisk stress hos oliventræet, hvilket skaber en stigning i polyfenolindholdet.

Den stejle typografi med olivenlunde beliggende på stejle klipper har ført til en tidlig høst af olivenen, hvilket er blevet til en stærk kulturel praksis. Denne praksis medfører en eksklusiv høst af oliven fra træet, hvorved man undgår, at frugten falder på jorden, da det er umuligt at indsamle oliven fra jorden på grund af den høje pris forårsaget af manglen på mekanisering af bjergolivenlunde. Endvidere giver denne praksis produktet en højere kvalitet.

Den tidlige høst af frugten i området fra den 15. oktober til den 15. januar afspejler sig også i det maksimale indhold af polyfenoler og i de særlige organoleptiske egenskaber ved olien med en median af egenskaben frugtagtig på > 4, hvor egenskaberne »frugtagtig smag af olien« og »grønne blade« er yderst intensive.

Henvisning til offentliggørelsen af varespecifikationen:

http://juntadeandalucia.es/boja/boletines/2007/202/d/updf/d24.pdf

(1) EUT L 93 af 31.3.2006, s. 12.

(2) Fuldstændig ekstraktionsmetode for polyfenoler og kvantiteten af disse ved hjælp af det trikromatiske system, idet der anvendes en serie af elektroder.